Document ID: 32001R0283

32001R0283
L 041/22
JURNALUL OFÍCIAL AL UNIUNII EUROPENE
REGULAMENTUL (CE) NR. 283/2001 AL COMISIEI
din 9 februarie 2001
de modificare a Regulamentului (CE) nr. 562/2000 de stabilire a normelor de aplicare a Regulamentului (CE) nr. 1254/1999 al Consiliului în ceea ce privește regimurile de achiziție prin intervenție publică în sectorul cărnii de vită și a Regulamentului (CE) nr. 2734/2000
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 47 alineatul (8),
întrucât:
(1)
Regulamentul (CE) nr. 2734/2000 al Comisiei din 14 decembrie 2000 de modificare a Regulamentului (CEE) nr. 1627/89 privind achiziția de carne de vită prin licitație și de derogare de la sau de modificare a Regulamentului (CE) nr. 562/2000 de stabilire a normelor de aplicare a Regulamentului (CE) nr. 1254/1999 al Consiliului în ceea ce privește regimurile de achiziție prin intervenție publică în sectorul cărnii de vită (2), astfel cum a fost modificat prin Regulamentul (CE) nr. 3/2001 (3), introduce un număr de modificări la sau de derogări de la Regulamentul (CE) nr. 562/2000 al Comisiei (4) pentru a face față situației excepționale de piață cauzate de recentele evenimente legate de encefalopatia spongiformă bovină (ESB).
(2)
Ținând seama de situația excepțională de piață și pentru a îmbunătăți eficiența măsurilor de intervenție prevăzute de Regulamentul (CE) nr. 2734/2000, ar trebui să se deroge de la articolul 4 alineatul (2) litera (g) din Regulamentul (CE) nr. 562/2000 în ceea ce privește greutatea maximă a carcaselor, prin nestabilirea nici unei limite de greutate pentru cele două licitații din luna februarie 2001 și prin creșterea greutății la 430 kg pentru restul licitațiilor din primul trimestru al anului 2001, permițându-se în același timp achiziția de animale cu o greutate mai mare, dar la un preț de achiziție egal cu cel al greutății maxime autorizate.
(3)
În consecință, Regulamentul (CE) nr. 2734/2000 ar trebui modificat.
(4)
Ținând seama de faptul că produsele achiziționate prin licitație publică, pot fi vândute și după 1 ianuarie 2002, în cazul în care se aplică sistemul de etichetare obligatorie, bazat pe origine, stabilit de Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și a produselor din carne de vită și de abrogare a Regulamentului (CE) nr. 820/97 (5), ar trebui să se solicite ca etichetele produselor destinate achiziției prin intervenție publică în baza contractelor încheiate la sau după data de 12 februarie 2001 (adică cu efect de la prima licitație publică din luna februarie) să includă obligația de a indica țara sau țările de origine și de îngrășare a animalelor în cauză, în conformitate cu articolul 13 alineatul (5) din Regulamentul (CE) nr. 1760/2000, împreună cu indicațiile prevăzute la articolul 2 alineatul (2) din Regulamentul (CE) nr. 1825/2000 al Comisiei (6) de stabilire a normelor de aplicare a Regulamentului (CE) nr. 1760/2000, după caz.
(5)
Anexa III la Regulamentul (CE) nr. 562/2000 stabilește dispozițiile care se aplică în cazul carcaselor, semicarcaselor și sferturilor care pot fi achiziționate prin intervenție publică. În vederea alinierii la practica comercială curentă, ar trebui să se modifice descrierea semicarcaselor din această anexă prin introducerea unei marje de toleranță în această descriere.
(6)
În consecință, Regulamentul (CE) nr. 562/2000 ar trebui modificat.
(7)
Ținând seama de modul în care evoluează situația, prezentul regulament ar trebui să intre în vigoare de îndată.
(8)
Măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
Alineatul (1) de la articolul 6 din Regulamentul (CE) nr. 2734/2000 se înlocuiește cu următorul text:
„(1) Prin derogare de la articolul 4 alineatul (2) litera (g) din Regulamentul (CE) nr. 562/2000, greutatea maximă a carcaselor, menționată la prezentul articol, este de 430 kg. Cu toate acestea:
-
nu se aplică o limită de greutate maximă a carcaselor pentru cele două licitații din luna februarie 2001;
-
pentru restul licitațiilor din primul trimestru al anului 2001, carcasele cu o greutate mai mare de 430 kg pot fi achiziționate, dar prețul de achiziție pentru acestea este același cu cel pentru această greutate maximă.”
Articolul 2
Regulamentul (CE) nr. 562/2000 se modifică după cum urmează:
1.
Articolul 4 alineatul (3) litera (d) se înlocuiește cu următorul text:
„(d)
etichetate în conformitate cu sistemul instituit de Regulamentul (CE) nr. 1760/2000 al Parlamentului European și al Consiliului (7) și incluzând, pentru contractele încheiate la sau după data de 12 februarie 2001, indicațiile prevăzute la articolul 13 alineatul (5) din regulamentul menționat anterior.
2.
Punctul 2 litera (b) din anexa III se înlocuiește cu următorul text:
„(b)
semicarcasă: produsul obținut prin separarea carcasei, astfel cum se menționează la litera (a), în mod simetric, prin mijlocul vertebrelor cervicală, dorsală, lombară și sacrală și prin mijlocul sternului și al simfizei ischio-pubiene. În timpul prelucrării carcasei, vertebrele dorsală și lombară nu trebuie să fie serios dislocate; mușchii și tendoanele aferente nu trebuie să prezinte vătămări grave de la ferăstraie sau cuțite.”
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 2001.

Labels: 3
17
6